el en hbs_cyr ru ky tt en sv fr de de fr fr fr fr en en ky ky ky ky ky ky ky ky ky ky ky ky ru ky ky ky ky ky ky ky ky ky ce ky ky ru hu ky
Макала издегич Редакции газет Кыргызстана Кыргыз эл макалдары Архив-1 Архив-2 Архив-3 Архив-4 Архив-5 Архив-6 Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар
Ошто эл кандай жашоо кечирип жатат?
Адатта "Элдик саясат" аттуу рубрикабызга борбор шаарыбыздын тургундары катышып, алар көбүнчө саясатты, саясатчыларды талкуулап, өз пикирлерин айтышчу. Ош шаарына болгон сапарыбызда экинчи борбордун тургундары азыркы Оштун абалы кандай деген сурообузга жооп беришип, саясаттан алыс экендигин билдиришип, чечилбей жаткан көйгөйлөрүн айтып беришти.
Назима Алмазбекова, Ош шаарынын тургуну:
- Ошто жашоо туруктуу. Бирок калктын калың катмарын газдын жоктугу санаага салса, экинчи жактан электр энергиясы маал-маалы менен өчүрүлгөнү биртоп ойго салууда. Шаардык бийлик кадимкидей эле иш жүргүзүп жатат. Алардын жүргүзгөн саясатын колдогондор да, колдобогондор да бар. Ал эми мамлекет башчыга элдин көз карашы ар кандай. Бирок басымдуу бөлүгү бул бийлик төбөлдөрүнөн жүргүзгөн саясатын колдобойт. Айрыкча газ, жарык, чек ара, экономика маселесинде аксап жаткандары элдин ишеничин жоготууда.
- Оштун азыркы жашоосуна чыдаса болот. Бирок суук түшүп келе жатат, мындан аркысы кыйын болот го. Анткени азыр эле жарыкты түнү-күнү өчүрө башташты. Көп кабаттуу үйлөрдө жашаган шаар тургундарына абдан кыйын болду. Анан дагы коммуналдык төлөмдөр кымбаттап кеткен, маяна аз. Бардыгы эле кредит алып алган. Кредиттик компаниянын көбөйүшүнө сүйүнбөй, күйүнүшүбүз керек. Жакшы жашаган эл карызга батып кредит албайт.
Аскар Баймырзаев, мамлекеттик кызматкер:
- Ээ, билбей калдык, кышта кантебиз? Эртең менен ишке келатып бензин куйдум, 500 сомго 10 литрден бир аз эле көбүрөөк келип калыптыр. Мурда 13-14 литр куйчумун. Машинени токтотуп эле ишке жөө келет окшойбуз. Алган маянама бензин куйганча үйгө тамак-ашка иштеткен оңбу деп калдым. Ошто машине айдаш кымбат ырахат болуп калды. Антейин десем ишке кечигем. Базардын үстүндөгү көпүрөнү бузуп салгандан бери жумушка шаарды айланып барам. Жолдогу тыгындарды айтпай эле коёюн. Ушинтип тирилик кылып атсаң эки күндүн биринде той, маараке. Барбай койсоң дагы болбойт. Тууган-уруктан бөлүнүп каласың. Алган айлык он күнгө араң жетип калат кээде. Анан кечкисин таксист болуп киши ташымай. Мурда 3-4 саат таксовать этип бир аз акча кылчумун. Азыр такси кылгандар да көбөйүп таксиге түшкөн адам жок.
Асан Абдырахманов, мамлекеттик кызматкер:
- Учурда кудайга шүгүр, жарык бар, бирок азырынча элге бул көйгөй сезиле элек. Кышында электр зымдары көтөрө албайт, жарык өчүрүлөт деп жатышат. Анда газы жок көп кабаттуу үйдөгүлөр аябай кыйналабыз го. Себеби көп кабаттуу үйдө жашагандардын көбү жаш балалуулар. Алар ысык суу жана башка шарттары бар деп атайын көп кабаттуу үйгө чыгышкан. Баарынан да жаш балдары бар үй-бүлөлөр кантет, билбейм...
Мээрим Абдыкадырова, шаар тургуну:
- Азыр Ошто жашоо бир аз татаал. Төрт айдан бери газ жок. Жер үйдө жашагандар эптеп күн өткөрсө, кабат үйлөрдө жашагандар электр мешке өткөнбүз. Эртең кыш келгенде эмне кылабыз деген ой түйшөлтпөй койбойт. Бийлик болсо кышында бат-баттан жарык өчүрүлөт деп эмитен бизди даярдай башташкан. Элестетип көрүңүз, же жарык жок, же газ жок… Бир гана айла печка куруп алып көп кабаттуу үйдө от жагышың керек. Кошунаңдын үйүндө газ баллон турган болсо андан өткөн кооптуу нерсе болбойт. Көбү жер үйлөргө азыртадан көчүп чыга башташкан. Бажы союзуна кирсек баары кымбаттайт деген ой да шаар тургундарын тынчсыздандырып жатат. Карапайым калкка тынчтык, токчулук болсо эле саясат менен иши жок болот экен. Кыйынчылык болгон үчүн эл нааразылыкка чыгып келет.
- Ош шаарында жашоо негизинен жакшы деп айтсак да болот. Себеби Кудайга шүгүр, жегенге наныбыз, ичкенге суубуз бар. Бирок ошону менен бирге көйгөйлөр да жок эмес. Айтайын дегеним, эң биринчи тазалык керек. Биздин ордолуу Ош шаарыбыздын кээ бир жерлерин гана таза деп айта алабыз. Ал эми канча жерлерибиз булганыч абалда. Жолдордун уңкур-чуңкурлары качан өз калыбына келет? Дагы бир жүрөктү өйүткөн көйгөй, бул эстакадалык көпүрө. Ал учурда эң орчундуу маселе деп айта алабыз. Бардык замандаштарыбызды ойго салган да ушул. Себеби автоунааларды тыгынга алып келди. Базардагы кыйынчылыктарды айтпай эле коёлу. Ош районунан жолго чыксак эле дароо тыгын, жүрөгүң кысылып кетет. Ал жерде жол эреже менен жүрөм десең, эч качан жетчү жериңе жете албайсың. Бул көйгөйлөрдөн качан арылабыз?
Эркин Байназаров, шаар тургуну:
- Шаардыктар тазалыкка кайдыгер мамиле жасайт. Көчөдө жүрүү маданияты аксап жатат. Транспорт көбөйүп, экология бузулууда. Буга карата эч кандай чаралар көрүлбөй жатат. Кышка карата даярдык кагаз түрүндө эле жүрүп жаткансыйт. Бизди ойлондурган негизги маселе - кышында жарык өчпөй, кыйналбай кыштан чыгып алсак эле болду. Биометрикалык паспорт алуу учун биометрикалык маалыматтарды топтоо жүрүп жатат. Бирок ал паспорт да шайлоолордо кимдир бирөөлөрдүн кызыкчылыгына кызмат кылып кетпейт бекен деген ойлор айтылууда.
Кубанычбек Сулайманкулов, техникалык коопсуздук боюнча инженер:
- Демократиялык мамлекетте жашап жатканыбыз менен биз туура эмес жашап жатабыз. Адам укуктары бузулуп, тебеленип, туу туткан мыйзамыбыз карапайым эл үчүн эмес, айрым адамдар үчүн кызмат кылып, мыйзамдар керектүү убакта гана иштейт, керексиз учурда иштебейт. Өлкөдөгү башаламан көрүнүштөр мамлекетибизди акырындап ачарчылыкка алып келчүдөй сезилип жатат. Өлкөбүз туңгуюкка мынчалык камалган эмес эле. Кымбатчылык, күйүүчү майдан баштап электр энергиясына чейин кымбаттоодо. Өкмөт менен элдин ортосундагы ажырым убакыт өткөн сайын чоңоюуда. Бул эмнеге алып келет? Шаардын мурдагы мэри Мелис Мырзакматовду эл жакшы көрүп ишеним көргөзүшчү. Аны да кетирип тынышты. Бийликтегилер бийлик талашып, эл менен да иши жоктой сезилет. Жаңы мэр келгенден бери шаарда өзгөрүү деле байкалбайт. Курулуп жаткан көпүрө да токтоп турат. Бул курулуш башталганда абдан кубандык эле. Айрым иштеген адамдар бар, бирок аларга да бут тосуулар болуп, иштетпей жатышат. Уу-дуу кылып коррупционер деп чиновниктерди камайт, анан кайра эле кое беришет. Ушул да коррупция менен күрөшүүбү?! Келдибековду го эл бошот деп туруп алды дейли, Батукаевди карапайым эл кое бер дебеди го?! Ушуга окшогон башаламан жашоо болуп жатат.
Сардар Казаков, шаар тургуну:
- Ош шаарында акыркы кездерде болуп көрбөгөндөй өсүштөр болду эле. Көп кабаттуу үйлөр курулуп, жаңы жолдор салынып, парктар жаңыланып. Бирок июнь окуясына деп салынган үйлөрдүн азыркыга чейин элге берилбей жатканына таң калып жатам. Курулушу токтоп турган көпүрөнүн айланасында шаардыктар үчүн ыңгайсыздыктар көп. Курулушту тездетип, эртерээк бүтүрүшсө жакшы болмок. Автотыгындар да абдан көбөйдү. Ошолорго бөгөт коюлмак. Базарда, анын айланасында антисанитария. Мурунку мэрди баары жакшы көрүшчү. Көпчүлүк шаардыктар Мелис кайда экен, тынчпы деп кызыгып жатабыз. Шаардын өсүп-өнүгүшүнө салымыбызды аябайбыз. Ош өнүксө өлкөбүз өнүгөт. Бул кыйын күндөр да өтүп кетээр деп чыдап жашап жүрөбүз. Негизгиси заманыбыз тынч болсун.
Элиза Кочкор кызы, ОшМУнун студенти:
- Биздин өлкө эгемендүүлүк алган жылдан тартып өз арабасын өзү тартып, кайсы тармакта болбосун алдыга жылуу аракеттерин көрүп келет. Өлкөбүздө социалдык-экономикалык гана эмес саясый абал да начарлап, эл мамлекетке ишеним артуудан да күмөн санап калган учур. Аны менен катар эле бүт өлкө боюнча ГЭСтерде суу запасынын кескин түрдө кыскарып, электр жарыгынын өчүрүлүшү, базардагы баанын кымбатташы, күйүүчү майлар, айыл чарбасында тоюттун жетишсиздиги, чөп маселелери, бери жагында эң орчундуу саналган коңшу өлкөлөр менен жаралып жаткан чек ара меселелерин атасак болот. Ошентсе да элибиз жакшылыктан үмүт үзбөй турмушун улантып келе жатат.
- Биз көп кабаттуу үйдө турабыз. Жай бүткөнү калды, а мен али кыям, салат жаба элекмин. Газ жок, бир плитаны карап отурабыз. Эптеп баштай берейин десем базарда мөмө-жемиштин баасы деле кыйратып арзандабады. Бүгүн эртең менен базарды кыдырсам баа арзандамак турсун кайра кымбаттап кетиптир. Эмнеге кымбаттады деп сурасам суук болуп калды, эми кымбаттайт, бензиндин баасы да кымбаттап, жүгүбүздү алып келиш кымбатка түшүп атат дешти сатуучулар.
Кышка коңшулар көп кабат үйдүн ичине печка курабыз дегендер да болуп жатат. Кээ бири азыртадан эле газ баллон алып жатышат. А биз чече элекпиз, телевизордон көмүр камдагыла дейт. Биз эми төртүнчү кабатка көмүр жагабызбы, башыбыз жетпей калды...
Ошко барган Кудрет Тайчабаров
Zaman Кыргызстан Агым Айыл деми Алиби Асман пресс Азия news Арена kg Фабула Кереге kg Кыргызстан маданияты Көк Асаба Кутбилим Леди kg Майдан.kg Кыргыз туусу Учур Айгай kg Аалам С.С.С.Р Эл турмушу Эл сөзү Добулбас kg Айкын саясат Ачык саясат Майдан kg Адилет press Жалал-абад үнү Тарыхый мурас Обон Ош шамы Ош жаңырыгы Кыргыз руху Салык экспресс Саратан Diezel Айыл өкмөтү Нур Эл De факто Жаңы кылым Апта Алас Бишкек таймс Назар Энесай Новости Иссык-Куля Эркинтоо Биримдик Пресс kg Нур реклама Айат пресс Адилет пресс Лозунг Кабар